אנדרה שורלה

אָנְדְרֵה הוֹרְסְט שׁוּרְלֶה (בגרמנית: André Horst Schürrle; נולד ב-6 בנובמבר 1990 בלודוויגסהאפן שבגרמניה) הוא כדורגלן עבר גרמני, אשר שיחק בעמדת הקשר השמאלי, ולפעמים גם בעמדת הכנף. הוא החל את הקריירה שלו במיינץ ב-2009, ובילה שנתיים במועדון לפני שעבר לבאייר לברקוזן. הופעותיו שם זכו לתשומת לבה של צ'לסי, שהחתימה אותו תמורת 18 מיליון ליש"ט ב-2013. שורלה שיחק עונת פרמייר ליג אחת וחצי במועדון האנגלי לפני שהצטרף לוולפסבורג בינואר 2015, וזכה גם בסופרקאפ וגם בגביע הגרמני בעונתו הראשונה במועדון. שורלה שיחק עבור הנבחרת הגרמנית מ-2010 עד 2017, עם 57 הופעות ו-22 שערים. הוא היה חלק מההרכב הגרמני שהגיע לחצי הגמר ביורו 2012 וזכה במונדיאל 2014. במהלך הארכה בגמר מונדיאל 2014 הוא סיפק את האסיסט לשער הניצחון של מריו גצה נגד ארגנטינה. הוא פרש מכדורגל מקצועני ביולי 2020, בגיל 29. שורלה נולד בלודוויגסהאפן בשנת 1990 ללואיס ויואכים שורלה. בגיל 6 התחיל לשחק במועדון המקומי, SC לודוויגסהאפן. ב-2006 הצטרף לקבוצת הנוער של מיינץ, בה שיחק 3 שנים ואף זכה איתה באליפות ליגת הנוער של גרמניה. בשנת 2009 עלה אנדרה שורלה לקבוצת הבוגרים של מיינץ. באוגוסט 2009 ערך את הופעת הבכורה שלו בתיקו 2:2 נגד באייר לברקוזן, במחזור הפתיחה של עונת 2008/2009. בחודש שלאחר מכן, ב-19 בספטמבר כבש שורלה צמד בניצחון החוץ 3:2 נגד בוכום. בעקבות ההופעה, חתם על חוזה מקצועני במועדון. הוא סיים את העונה הראשונה שלו בבונדסליגה כשהחמיץ רק משחק אחד, כבש 5 שערים ובישל 3 פעמים. בעונתו השנייה בבונדסליגה, שורלה סיכם על חוזה בבאייר לברקוזן תמורת 8 מיליון אירו. הוא סיים את העונה עם 15 שערים ב-34 משחקים והפך לשיאן ההבקעות בעונה אחת של המועדון כאשר שבר את השיא של מוחמד זידאן בעונת 2006/2007. שורלה היה חלק משמעותי בהעפלה של מיינץ לליגה האירופית באותה עונה. אנדרה שורלה חתם רשמית בבאייר לברקוזן ביולי 2011 תמורת 8 מיליון אירו, וחתם על חוזה לחמש שנים עד לשנת 2016. הוא כבש בהופעת הבכורה שלו במסגרת הגביע הגרמני נגד דינמו דרזדן. הוא ערך את הופעת הבכורה שלו בבונדסליגה עם באייר לברקוזן באוקטובר 2011 בתיקו 2:2 נגד בורוסיה מנשנגלדבך. שורלה רשם את השער הראשון שלו במסגרת אירופאית במשחק ליגת האלופות נגד ולנסיה. הוא סיים את עונת 2011/2012 עם שישה שערים. במאי 2012 סיכם את תנאיו בצ'לסי, אך בסופו של דבר הקבוצות לא הגיעו להסכמים לגבי דמי ההעברה והמעבר בוטל. ב-18 באפריל 2013, אישר המנהל המקצועי של באייר לברקוזן כי אנדרה שורלה יעבור לצ'לסי בסיום אותה עונה תמורת 18 מיליון פאונד. ב-25 ביוני 2013, הוצג שורלה רשמית בצ'לסי. שורלה חתם על חוזה ארוך טווח לחמש שנים וקיבל את חולצה מספר 14. בתחילת העונה שורלה לא קיבל דקות משחק רבות, אך אחרי שהבקיע צמד נגד סטוק סיטי ושלושער נגד פולהאם בליגה, הפך שורלה לשחקן כמעט קבוע בהרכב צ'לסי. ב-2 בפברואר 2015 חתם שורלה בוולפסבורג תמורת 22 מיליון אירו. ב-7 בפברואר ערך את הופעתו הבכורה בקבוצה בניצחון 3:0 על הופנהיים. ב-4 באפריל הבקיע את שערו הראשון בקבוצה בניצחון 3:1 על שטוטגרט. בסיום העונה זכה עם הקבוצה בגביע הגרמני. ב-1 במרץ הבקיע שורלה שער בניצחון 4:0 על הנובר 96. ב-22 ביולי 2016 חתם שורלה בבורוסיה דורטמונד לחמש שנים תמורת 30 מיליון אירו. בעונתו הראשונה בדורטמונד זכה שורלה עם הקבוצה בגביע הגרמני. ב-25 ביולי 2018 עבר שורלה לפולהאם העולה החדשה לפרמייר ליג בהשאלה לשנתיים. ב-31 ביולי 2019 הושאל למשך עונה אחת לספרטק מוסקבה מליגת העל הרוסית בכדורגל. ביוני 2020 חזר לבורוסיה דורטמונד, וביולי שילמה לו הקבוצה 2.5 מיליון אירו בתמורה להתרת חוזהו. ב-17 ביולי 2020 פרש ממשחק פעיל, בגיל 29 בלבד. שורלה ערך את הופעת הבכורה שלו בנבחרות גרמניה במסגרת מוקדמות אליפות אירופה לנבחרות עד גיל 19, בניצחון 3:0 על נבחרת לוקסמבורג. לאחר שהרשים במדי מיינץ, זומן ב-2009 לנבחרת עד גיל 21. בנובמבר 2010, שורלה זומן לראשונה לנבחרת גרמניה הבוגרת. הוא ערך את הופעת הבכורה שלו כשעלה מהספסל בדקה ה-79 נגד שוודיה. שורלה ומריו גצה היו השחקנים הראשונים בנבחרת גרמניה שנולדו לאחר איחוד גרמניה. ב-29 במאי 2011, שורלה כבש את שערו הראשון במדי נבחרת גרמניה, בניצחון במשחק הידידות 2:1 על נבחרת אורוגוואי. בהמשך כבש שורלה גם נגד נבחרת אירלנד, נבחרת ישראל, וכן רשם שלושער נגד שוודיה והפך לשחקן הרכב בנבחרת הגרמנית. שורלה זומן לסגל נבחרת גרמניה למוקדמות יורו 2012. הוא כבש נגד אזרבייג'ן בניצחון 3:1 ב-7 ביוני 2011. לאחר ששורלה כבש 3 פעמים במוקדמות היורו, זומן לסגל נבחרת גרמניה ליורו 2012 וקיבל את חולצה מספר 9. ביורו 2012, הוא החליף בדקה ה-64 את לוקאס פודולסקי בניצחון 2:1 נגד דנמרק. הוא פתח בניצחון 4:2 נגד יוון, אך הוחלף על ידי מריו גומז לאחר שלא הבקיע. שורלה זומן לסגל נבחרת גרמניה לגביע העולם בכדורגל 2014 בברזיל. הוא כבש שער בניצחון 2:1 על אלג'יריה בשלב שמינית הגמר ב-30 ביוני 2014, והבקיע שני שערים במשחק ההיסטורי מול ברזיל בשלב חצי הגמר ב-8 ביולי, בו נבחרת גרמניה ניצחה את נבחרת ברזיל 7:1. בגמר המונדיאל, בדקה ה-113, בישל שורלה למריו גצה את שער הניצחון. שורלה זומן למשחקי מוקדמות יורו 2016 והבקיע שלושער בניצחון 7-0 על גיברלטר, זומן לסגל יורו 2016, ועלה כמחליף נגד אוקראינה, פולין וצפון אירלנד בשלב הבתים. נבחרתו הודחה בחצי הגמר על ידי צרפת המארחת. צ'לסי אליפות הפרמייר ליג: 2014/15 גביע הליגה האנגלית: 2014/15 וולפסבורג הגביע הגרמני: 2014/15 הסופר קאפ הגרמני: 2015 בורוסיה דורטמונד הגביע הגרמני: 2016/17 נבחרת גרמניה מונדיאל 2014 מדיה וקבצים בנושא אנדרה שורלה בוויקישיתוף אתר האינטרנט הרשמי של אנדרה שורלה (בגרמנית) אנדרה שורלה, ברשת החברתית פייסבוק אנדרה שורלה, ברשת החברתית אקס (טוויטר) אנדרה שורלה, ברשת החברתית אינסטגרם אנדרה שורלה, באתר Transfermarkt אנדרה שורלה, באתר Fussballdaten.de (בגרמנית) אנדרה שורלה, באתר Soccerway אנדרה שורלה, באתר BDFutbol אנדרה שורלה, באתר WorldFootball.net אנדרה שורלה, באתר National Football Teams אנדרה שורלה, באתר FootballDatabase.eu אנדרה שורלה, באתר ESPN שורלה, באתר הרשמי של צ'לסי מיכאל יוכין‏, החיוך התמים שנעלם: מה גרם לאנדרה שורלה לפרוש מכדורגל בגיל 29?, באתר וואלה, 20 ביולי 2020 דקה אחרי דקה, באתר ערוץ הספורט, 31 ביולי 2019 העברות בעולם - 16.7: גם סיטי סימנה את לאוטרו, מנדז'וקיץ' יחזור לאיטליה?, באתר וואלה, 16 ביולי 2020 בגיל 29 בלבד: אנדרה שורלה הודיע על פרישה מכדורגל, באתר וואלה, 17 ביולי 2020